Nordjyllands Beredskab tager ingen chancer og opruster med ekstra mandskab og tankvogn selv ved små naturbrande.

Der er ikke udsigt til regn, så langt som øjet rækker, og det får Nordjyllands Beredskab til torsdag aften at melde ud, at man øger beredskabet markant fra lørdag morgen. - Vi har fået meldinger om, at der særligt fra lørdag vil være særdeles tørt i den nordjyske natur, så derfor har vi nu taget beslutning om, at selv ved meldinger om små naturbrande, så rykker vi talstærkt frem med mandskab og beredskab. Der til kommer, at vi sætter en ekstra tankvogn ind, fortæller beredskabschef Lars Bjørndahl fra Nordjyllands Beredskab. Løber ingen risiko Han understreger, at oprustningen sker, fordi især naturbrande kan sprede sig særdeles hurtigt og blive store og voldsomme, når alt i naturen lige nu er så tørt, som tilfældet er. - Vi løber ingen risiko, fastslår han. Det er så tørt, at der kan være et afbrændingsforbud på vej i Nordjylland, og det er usædvanligt for årstiden,lyder det fra beredskabschefen. Nordjyllands Beredskab har allerede i juni været kaldt ud til dobbelt så mange naturbrande som normalt for årstiden.